У С Т А В

НА

 „МАНТА МОДЕЛ КЛУБ”

**I.СТАТУТ, НАИМЕНОВАНИЕ, СЕДАЛИЩЕ, ПРЕДСТАВИТЕЛСТВО**

Чл.1. /1/ „МАНТА МОДЕЛ КЛУБ” е доброволно сдружение с нестопанска цел, регистрирано и осъществяващо дейността си съобразно с разпоредбите на Закона за юридическите лица с нестопанска цел, действуващото българско законодателство, този Устав и решенията на управителните си органи.

 /2/ „МАНТА МОДЕЛ КЛУБ” е отделно от членовете си и отговаря за задълженията си със своето имущество. Членовете на сдружението отговарят за неговите задължения само до размера на предвидените в този устав имуществени вноски.

Чл.2 ./1/ Наименованието на клуба е „МАНТА МОДЕЛ КЛУБ”, което може допълнително да се изписва и на латиница “MANTA SCALEMODELS CLUB”

/2/ За краткост по-долу в Устава вместо пълното наименование ще се изписва също така съкратеното КЛУБЪТ.

/3/ Наименованието на клоновете на сдружението се образува като към наименованието на сдружението се добавя указанието "клон" и населеното място, където е седалището на клона. Към наименованието на клона може да се добави и указание за неговия предмет на дейност.

Чл.3. КЛУБЪТ притежава собствени печат, бланка и лого, на които е изписано наименованието му.

Чл.4. /1/ Седалището на КЛУБЪТ е в гр. Велико Търново

/2/ Адрес на управление: гр. Велико Търново, ул."Полтава"11, вх.Д, ет.4, ап8

Чл.5. Сдружение „МАНТА МОДЕЛ КЛУБ” изразява волята си и извършва правни действия чрез своите органи. То се представлява от Председателя си.

**II. ВИД НА ДЕЙНОСТТА И СРОК**

Чл.6. „МАНТА МОДЕЛ КЛУБ” се самоопределя като юридическо лице с нестопанска цел за осъществяване на дейност в частна полза.

Чл.7. КЛУБЪТ е учреден за неограничен срок от време.

**III. ЦЕЛИ, СРЕДСТВА И ПРЕДМЕТ НА ДЕЙНОСТ**

Чл.8. Целите, за постигане на които е учреден „МАНТА МОДЕЛ КЛУБ”

са:

8.1. Да популяризира стендовият моделизъм;

8.2. да организира, подпомага и ръководи прояви свързани със стендовия моделизъм - изложби, конкурси, срещи, състезания и други;

8.3. да работи за защита на творческите интереси и развитие на творческите възможности и популяризация на резултатите от дейността на своите членове;

8.4. да развива високо майсторство в членовете си, като за целта участвува със свои представители индивидуално и отборно в национални и международни прояви;

8.5. да спомага за осъзнаване значението на стендовия моделизъм за обогатяване на историческите и естетическите познания на практикуващите го;

8.6. да насърчава интеграцията и взаимното разбирателство посредством моделизма сред традиционните клубове и организации в страната и в чужбина.

Чл.9 Предметът на дейност на Сдружението се изразява в следните дейности:

 9.1. Реализиране на публични и рекламни кампании, форуми, конкурси, изложби и обучения, включително интернет базирани, за популяризиране на целите и дейностите на сдружението;

 9.2. Издаване, отпечатване и разпространение на информационни материали, които са свързани с целите и дейността на сдружението;

 9.3. Оганизиране на срещи, кръгли маси, обучения, конференции, семинари и други публични прояви и съдействие на членовете и партньорите си за участие в местни и международни инициативи, програми, проекти, публични форуми и други;

 9.4. Събиране и систематизиране на информация за успешни практики и международен опит, създаване на актуална база данни и осъществяване на техния обмен сред членовете и партньорите на сдружението;

9.5. Активно взаимодействие с местни, регионални, национални и международни организации и неформални структури за повишаване на ефективността на дейността на сдружението;

Чл.10. За постигане на целите си, КЛУБЪТ:

10.1.разработва собствен календар за прояви;

10.2.осигурява материално- техническото оборудване на клуба;

10.3.стопанисва и поддържа материалната база и имущество;

10.4.осъществява контакти, поддържа връзки и работи със сродни съюзи, клубове, сдружения за постигане на общи цели и обмяна на опит;

10.5.работи за популяризиране на дейността си сред подрастващите;

Чл.11. /1/ За постигане на целите си, КЛУБЪТ може да извършва

допълнителна стопанска дейност.

/2/ Реализираната печалба от допълнителната стопанска дейност не се разпределя, а се използува за постигане целите на КЛУБА.

/3/ Предмета на допълнителната стопанска дейност на КЛУБА е:

- организиране и провеждане на прояви свързани със стендовия моделизъм;

- изграждане и стопанисване материална и техническа база;

- издателска, информационна, дизайнерска, програмистка, организационна, консултантска дейност.

- Продажба на детайли, помощни материали или завършени стендови модели.

**IV. ИМУЩЕСТВО НА КЛУБА**

Чл.12. /1/ Като юридическо лице - самостоятелен носител на права и задължения съгласно българското законодателство, „МАНТА МОДЕЛ КЛУБ” има свое имущество и бюджет, както и банкови сметки в лева и валута.

/2/ Имуществото се състои от право на собственост върху движими вещи и недвижими имоти, ограничени вещни права, пари, вземания, ценни книги, ноу- хау, произведения на изкуството, права върху интелектуална собственост и др.

Чл.13. Източници на имуществото на КЛУБА са:

- приходи от членски вноски на членовете или имуществени вноски;

- доходи, реализирани от осъществена допълнителна стопанска дейност на КЛУБА;

- дарения и завещания от симпатизанти- физически и юридически лица;

- приходи от прояви свързани със стендовия моделизъм;

- приходи от управление на собствено имущество;

- приходи от други възникнали законни източници;

Чл.14. Общото събрание на КЛУБА ежегодно на редовно заседание определя размера на членската вноска за предстоящата календарна година.

**V. ЧЛЕНСТВО. ПРАВА И ЗАДЪЛЖЕНИЯ.**

Чл.15. /1/ Членството в КЛУБА е свободно и доброволно.

/2/ Не се допускат ограничения в членството на етническа, религиозна или друга основа.

Чл.16. Членове на КЛУБА могат да бъдат местни или чужди физически и юридически лица, които приемат Устава на същия, участвуват активно в работата му и редовно заплащат членския си внос.

Чл.17. Приемането на нови членове на КЛУБА се извършва от Управителния съвет.

Чл.18. /1/ Кандидатите за членове на КЛУБА депозират писмено заявление пред Управителния съвет, в което заявяват, че са запознати и приемат условията на Устава.

/2/ Управителният съвет разглежда заявлението в едномесечен срок от постъпването му и уведомява кандидата за член, че е приет или отхвърлен.

Чл.19. Всеки член на КЛУБА има право да:

19.1. участва в управлението на клуба като гласува с един глас в ОС, да избира и да бъде избиран в органите му;

19.2. бъде информиран за неговата дейност;

19.3. изказва становища, отправя въпроси и прави предложения пред органите на клуба;

19.4.получава информация за планираните мероприятия;

19.5. да ползва имуществото на клуба;

19.6. да ползва резултатите от дейността му.

Чл.20. Членовете на КЛУБА са длъжни да:

20.1. спазват Устава на клуба и решенията на ръководните му органи;

20.2. работят за постигане на основните цели на клуба и изпълнение на поставените им задачи;

20.3. внасят в срок членския внос така, както е определен от ОС на клуба;

20.4. не накърняват с действията си авторитета на клуба в обществото и да не използват същия за цели, противоречащи на Устава;

Чл.21. /1/ На членовете на КЛУБА при неизпълнение на задълженията им могат да бъдат налагани следните наказания:

1/ забележка- при първо нарушение;

2/ изключване от КЛУБА;

/2/ Санкциите по т. 1 се налагат от УС, а по т. 2 от Общото събрание.

Чл.22. /1/ Членските права и задължения с изключение на имуществените са непрехвърлими и не преминават върху други лица при смърт, съответно при прекратяване на членство.

/2/ Изпълняването на членските задължения и упражняването на членските права не може да бъде предоставено другиму.

Чл.23. Членството в КЛУБА се прекратява:

23.1. по молба на члена до Управителния съвет на клуба;

23.2. със смъртта или поставянето на члена под пълно запрещение;

23.3. с изключване;

23.4. с прекратяване на юридическото лице- член на клуба;

23.5. в други, предвидени от закона случаи;

Чл.24. Когато е сезиран с молба за прекратяване на членството Управителният съвет я разглежда в седем дневен срок от постъпването й и докладва за прекратеното членство пред предстоящото ОС.

Чл.25. Изключване на член от ОС се допуска при:

25.1. системни груби нарушения на Устава и решенията на управителните органи на клуба;

25.2. увреждане на доброто име на клуба чрез изявления или действия, несъвместими с добрите нрави;

25.3. невнасяне на членския внос за повече от три месеца;

25.4. когато член на клуба бъде осъден за умишлено престъпление.

**VI. РЪКОВОДНИ ОРГАНИ**

Чл.26. Ръководни органи на КЛУБА са:

- Общото събрание /ОС/ ;

- Управителният съвет /УС/;

**Общо събрание /ОС/**

Чл.27. Общото събрание е върховен орган на КЛУБА.

Чл. 28. Общото събрание се състои от всички членове на КЛУБА.

Чл. 29. /1/ Общото събрание има следните компетентности:

1. изменя и допълва устава;

2. приема други вътрешни актове;

3. избира и освобождава членовете на Управителния съвет- в това число Председателя на УС, Касиера, както и членовете на други колективни органи;

4. изключва членове;

5. взема решение за откриване и закриване на клонове;

6. взема решение за участие в други организации;

7. взема решение за преобразуване или прекратяване на КЛУБА;

8. приема основните насоки и програма за дейността на КЛУБА, която се отбелязва в календара на проявите;

9. приема бюджета на КЛУБА;

10. взема решения относно дължимостта и размера на членския внос или на имуществените вноски;

11. приема отчета за дейността на Управителния съвет;

12. отменя решения на другите органи на КЛУБА, които противоречат на закона, устава или други вътрешни актове, регламентиращи дейността на му;

13. взема и други решения по въпроси, непредвидени в устава в компетентност на друг орган..

/2/ Правата по ал. 1, т. 1, 3, 5, 6, 7, 9, 10, 11 и 12 не могат да се възлагат на други органи на КЛУБА.

Чл.30. /1/ Решенията на общото събрание са задължителни за другите органи на КЛУБА.

/2/ Решенията на общото събрание подлежат на съдебен контрол относно тяхната законосъобразност и съответствие с устава.

Чл. 31. /1/ Общото събрание се свиква от Управителния съвет по негова инициатива или по искане на една трета от членовете на КЛУБА. Ако в последния случай Управителният съвет в едномесечен срок не отправи покана за свикване на Общото събрание, то се свиква от съда по седалището на КЛУБА по писмено искане на заинтересуваните членове или натоварено от тях лице.

/2/ Поканата трябва да съдържа дневния ред, датата, часа и мястото за провеждането на общото събрание и по чия инициатива то се свиква.

/3/ Поканата трябва да бъде изпратена писмено по начин удостоверяващ, че е предадена на получателя. Поканата може да бъде изпратена по e-mail с включена опция и получено „потвърждение за доставяне до получателя”. Ако даден член на клуба не бъде открит, поканата се приема за връчена, след поставяне в съответната секция в сайта на КЛУБА.

Чл. 32. /1/. Общото събрание е законно, ако на него присъстват повече от половината от всички членове.

/2/ При липса на кворум събранието се отлага с един час по-късно на същото място и при същия дневен ред и може да се проведе, колкото и членове да се явят.

/3/ Присъстващо е и лице, с което има двустранна телефонна или друга връзка, гарантираща установяването на самоличността му и позволяваща участието му в обсъждането и вземането на решения. Гласуването на този член се удостоверява в протокола от председателстващия събранието.

Чл.33. /1/ Всеки член на общото събрание има право на един глас.

/2/ Член на общото събрание няма право на глас при решаването на въпроси, отнасящи се до:

1. него, неговия съпруг или роднини по права линия - без ограничения, по съребрена линия - до четвърта степен, или по сватовство - до втора степен включително;

2. юридически лица, в които той е управител или може да наложи или възпрепятства вземането на решения.

/3/ Едно лице може да представлява не повече от трима членове на общото събрание въз основа на писмено пълномощно. Преупълномощаване не се допуска.

Чл. 34. /1/ Решенията на общото събрание се вземат с мнозинство от присъстващите.

/2/ Решения по чл. 29, ал. 1, т. 1 и 7 се вземат с мнозинство 2/3 от присъстващите.

/3/ По въпроси, които не са включени в обявения в поканата дневен ред, не може да се вземат решения.

**Управителен съвет /УС/**

Чл. 35. /1/ Управителният съвет се избира от ОС в състав от три до седем члена, които са и членове на КЛУБА. ОС избира пряко Председателя на УС и

Касиера. Членовете на управителния съвет се избират за срок от 2 (две) години.

 /2/ В състава на УС не могат да бъдат избирани едновременно лица, които се намират помежду си в родствена връзка по права линия, както и съпрузи, или братя и сестри.

Чл. 36. Управителният съвет:

1. представлява клуба, както и определя обема на представителната власт на отделни негови членове;

2. осигурява изпълнението на решенията на общото събрание;

3. разпорежда се с имуществото на клуба при спазване изискванията на устава;

4. подготвя и внася в общото събрание проект за бюджет, съобразно програмата за дейността на клуба, приета от ОС;

5. подготвя и внася в общото събрание отчет за дейността на клуба;

6. определя реда и организира извършването на дейностите на клуба, заложени в календара на проявите, включително и тази в обща полза, и носи отговорност за това;

7. определя адреса на клуба;

8. взема решения по всички въпроси, които по закон или съгласно устава не спадат в правата на друг орган;

9. разглежда молби за приемане и освобождаване на членове на клуба;

10. изготвя и предлага за приемане от ОС правилник за работата на клуба;

11.определя размера на възнагражденията;

12. приема календара на проявите и утвърждава необходимите средства за неговото реализиране след приемането на бюджета от ОС;

13. определя кой измежду членовете на УС ще изпълнява временно функциите на Председател на УС до провеждане на ОС, в случаите, когато Председателят е напуснал или е бил освободен от длъжността;

14. изпълнява задълженията, предвидени в устава.

Заседания на управителния съвет

Чл. 37. /1/ Заседанията на управителния съвет се провеждат при необходимост, но не по-рядко от веднъж на три месеца и се свикват и ръководят от Председателя на УС на клуба. Председателят е длъжен да свика заседание на управителния съвет при писмено искане на една трета от членовете му. Ако председателят не свика заседание на управителния съвет в едноседмичен срок, то може да се свика от всеки един от заинтересуваните членове на управителния съвет. При отсъствие на председателя заседанието се ръководи от определен от управителния съвет негов член.

 /2/ Поканата за събранието трябва да бъде изпратена писмено по начин удостоверяващ, че е предадена на получателя. Поканата може да бъде изпратена по e-mail с включена опция и получено „потвърждение за доставяне до получателя”.

 /3/ Управителният съвет може да взема решение, ако на заседанието му присъстват повече от половината от неговите членове.

/4/ Присъстващо е и лице, с което има двустранна телефонна или друга връзка, гарантираща установяването на самоличността му и позволяваща участието му в обсъждането и вземането на решения. Гласуването на този член се удостоверява в протокола от председателстващия заседанието.

/5/ Решенията се вземат с мнозинство от присъстващите, а решенията по чл. 14, ал. 2 от ЗЮЛНЦ и т. 3 и 6 от предходния член на Устава - с мнозинство от всички членове.

/6/ Управителният съвет може да вземе решение и без да бъде провеждано заседание, ако протоколът за взетото решение бъде подписан без забележки и възражения за това от всички членове на управителния съвет.

/7/ Протокола от събранието може да бъде подписан и с елелктронни технически средства и съхраняван в електронен вид от Председателя.

Чл.38. Член на УС може да прекрати участието си в него с едномесечно писмено предизвестие чрез Председателя на клуба до ОС. В този случай нов член на УС се избира само до края на мандатния период.

Чл.39. За безпричинно неявяване на повече от четири заседания през календарна година, член на УС може да бъде освободен като такъв от ОС на клуба по предложение на Председателя. На негово място ОС избира нов член на УС само до края на мандатния период.

Чл. 40. Председателят на УС на Сдружение „МАНТА МОДЕЛ КЛУБ”:

1. е член на Сдружение „МАНТА МОДЕЛ КЛУБ” и се избира за срок от 2 (две) години.

2. е по право член на Управителния съвет и негов председател.

3. представлява Сдружение „МАНТА МОДЕЛ КЛУБ”;

4. изпълнява решенията на Управителния съвет;

5. разпорежда се с имуществото на Сдружение „МАНТА МОДЕЛ КЛУБ” при спазване изискванията на Устава и решенията на Управителния съвет;

6. сключва и прекратява трудовите договори със служителите на Сдружение „МАНТА МОДЕЛ КЛУБ”;

7. сключва договори с физически и юридически лица по смисъла на Закона за задълженията и договорите;

8. отчита дейността си пред Общото събрание и Управителния Съвет.

Чл. 41. Касиерът на Сдружение „МАНТА МОДЕЛ КЛУБ”:

1. е член на Сдружение „МАНТА МОДЕЛ КЛУБ” и се избира за срок от две (2) години.

2. изпълнява решенията на Управителния съвет;

3. разпорежда се с имуществото на Сдружение „МАНТА МОДЕЛ КЛУБ” при спазване изискванията на Устава и решенията на Управителния съвет;

4 .отговаря за финансовото състояние на Сдружение „МАНТА МОДЕЛ КЛУБ”;

5. отчита дейността си пред Общото събрание и Управителния съвет.

**VII. КНИГИ**

Чл. 42 /1/ КЛУБЪТ води книги за протоколите от заседанията на колективните си органи. Ръководещият заседанието и лицето, изготвило протокола, удостоверяват съдържанието му с подписите си и отговарят за верността му.

/2/ КЛУБЪТ изготвя доклад за дейността си веднъж годишно.

Докладът е публичен и съдържа данни относно:

- съществените дейности на клуба, изразходваните за тях средства, както и връзката им с целите и програмите на клуба и постигнатите резултати;

- размера на безвъзмездно полученото имущество и приходите от другите дейности за набиране на средства;

- финансовия резултат.

**VIII. ПРЕКРАТЯВАНЕ И ЛИКВИДАЦИЯ**

Чл.43. „МАНТА МОДЕЛ КЛУБ” прекратява дейността си в следните случаи:

1. по решение на ОС;

2. с решение на Съда;

3. в други, предвидени от закона случаи;

Чл.44. /1/ След прекратяване на дейността се извършва ликвидация.

/2/ За ликвидатор на КЛУБА се назначава Председателя на УС, или определено от УС трето лице;

/3/ Ликвидацията се извършва при спазване на разпоредбите на ЗЮЛНЦ.

Чл.45. Ако общото събрание не е взело решение за разпределение на имуществото, останало след удовлетворяване на кредиторите, ликвидаторът осребрява имуществото на сдружението и го разпределя между членовете съобразно с направените от тях имуществени вноски.

**IX. ДРУГИ УСЛОВИЯ**

Чл.46. За неуредени от настоящия Устав въпроси се прилагат разпоредбите на Закона за юридическите лица с нестопанска цел.

Настоящият Устав е приет на Учредително събрание на клуба, проведено на 13.09.2011 год. и съдържа десет машинописни страници.